[pic] | EUROPOS BENDRIJŲ KOMISIJA | Briuselis, 7.7.2009 KOM(2009) 354 galutinis 2009/0094 (CNS) Pasiūlymas TARYBOS REGLAMENTAS kuriuo nukrypstama nuo Reglamento (EB) Nr. 1234/2007 (Bendro bendro žemės ūkio rinkų organizavimo reglamento) dėl sviestui ir nugriebto pieno milteliams 2009 ir 2010 m. taikomos intervencijos laikotarpių AIŠKINAMASIS MEMORANDUMAS Per praėjusius 12 mėnesių padėtis pieno rinkoje labai pablogėjo. Po 2007 m. kainų šuolio, ES ir pasaulio rinkoje esant didelėms maisto kainoms, per paskutinius šešis 2008 m. mėnesius ir 2009 m. gerokai sumažėjusios kainos turėjo neigiamo poveikio pieno gamintojų pajamoms. Labai sumažėjo į pienines pristatomo pieno supirkimo kainos. Kainų griūtį pasaulio rinkoje pirmiausia lėmė padidėjusi gamyba pasaulio lygiu, o ypač dėl finansų ir ekonomikos krizės visame pasaulyje sumažėjusi paklausa. Pasaulio rinkos kainų kritimas turėjo tiesioginio poveikio ES rinkos kainoms, kurios nuo maždaug 30-40 centų už litrą pieno sumažėjo iki beveik ES minimalios apsauginės ribos – 21 cento už litrą. Esant tokiam kainų lygiui būtų galima padengti kintamąsias gamybos sąnaudas, bet sunkiau padengti daugelio mažiau veiksmingų pieno gamintojų pastoviąsias sąnaudas; žinoma, neįmanoma padengti visų sąnaudų, įskaitant nuosavą žemę, darbo jėgą ir kapitalą. Nors reaguojant į didėjančias maisto produktų kainas 2008 m. buvo 2 % padidinta pieno kvota, 2008–2009 kvotos metais pieno gamyba ES sumažėjo 0,6 %, dėl to bendra pieno produkcija buvo 4,2 % mažesnė už bendrą kvotos lygį. 2009 m. sausio mėn. Komisija pradėjo teikti paramą už sviesto saugojimą privačiuose sandėliuose, vėl pradėjo taikyti eksporto grąžinamąsias išmokas už pieno produktus ir viršydama 30 000 tonų viršutinę ribą sviestui ir 109 000 tonų viršutinę ribą pieno milteliams tęsė intervencinį pirkimą taikydama viešųjų konkursų sistemą kainomis, kurios labai artimos nustatytoms intervencinio supirkimo kainoms. Eksporto grąžinamosios išmokos nustatytos labai apdairiai, kad nebūtų mažinamos pasaulio rinkos kainos. Intervencinėmis kainomis supirkti kiekiai (iki 2009 6 25: supirkta sviesto – 81 000 t; nugriebto pieno miltelių – 203 000 t) rodo, kad rinkoje ir toliau bus labai suardyta pusiausvyra, kuri tam tikra prasme yra sezoninio pobūdžio, nes daugiausia pagaminama kiekvienų metų pirmąjį pusmetį. 2009 m. rugpjūčio 31 d. nutraukus intervencinį pirkimą, kaip nustatyta bendrame bendro žemės ūkio rinkų organizavimo reglamente, greičiausiai kainos sumažės iki mažesnio už intervencinį lygmens, o tai labai sutrikdys rinką ir turės įtakos jau ir taip labai žemoms gamintojų kainoms. Dėl išimtinės padėties sviesto ir nugriebto pieno miltelių intervencinį supirkimą, valstybės vykdomą viešųjų konkursų tvarka, reikėtų pratęsti, kad dabartinis intervencijos laikotarpis truktų iki 2010 m. vasario 28 d. Be to, kadangi neaišku, kada galima tikėtis pieno rinkos atsigavimo, Komisijai turėtų būti leista pratęsti 2010–2011 m. intervencinio sezono supirkimo laikotarpį (taip pat viešųjų konkursų tvarka), jeigu to prireiktų atsižvelgiant į padėtį rinkoje. Tokios priemonės reikš pasitikėjimą pieno rinkos ateitimi. Iš tiesų vidutinės trukmės ir ilguoju laikotarpiu numatomas paklausos augimas, o pagerėjus ekonominei bei finansinei padėčiai ir pirkėjams vėl ėmus įprastai elgtis turėtų normalizuotis kainos. 2009/0094 (CNS) Pasiūlymas TARYBOS REGLAMENTAS kuriuo nukrypstama nuo Reglamento (EB) Nr. 1234/2007 (Bendro bendro žemės ūkio rinkų organizavimo reglamento) dėl sviestui ir nugriebto pieno milteliams 2009 ir 2010 m. taikomos intervencijos laikotarpių EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 37 straipsnį, atsižvelgdama į Komisijos pasiūlymą[1], atsižvelgdama į Europos Parlamento nuomonę[2], kadangi: (1) Dėl finansų ir ekonomikos krizės padidėjus pasaulinei pasiūlai ir sumažėjus paklausai gerokai sumažėjo pieno produktų pasaulio rinkos kainos. Labai sumažėjo pieno produktų Bendrijos rinkos kainos. Kadangi nuo šių metų pradžios imtasi įvairių rinkos priemonių, Bendrijos kainos stabilizavosi ties palaikomųjų kainų lygiu. Svarbu, kad šios rinkos rėmimo priemonės, visų pirma valstybės intervencinis supirkimas, būtų ir toliau taikomos tol, kol būtina siekiant išvengti tolesnio kainų mažėjimo ir Bendrijos rinkos sutrikdymo. (2) 2007 m. spalio 22 d. Tarybos reglamento (EB) Nr. 1234/2007, nustatančio bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas[3], 11 straipsnio e punkte nustatyta, kad sviestui ir nugriebto pieno milteliams valstybės intervencija taikoma nuo kovo 1 d. iki rugpjūčio 31 d. (3) Atsižvelgiant į numatomą padėtį rinkoje būtina nustatyti, kad sviesto ir nugriebto pieno miltelių valstybės intervencinis supirkimas būtų tęsiamas po 2009 m. rugpjūčio 31 d., prireikus iki 2010 m. vasario mėn. 28 d. (4) Be to, jei būtų labai tikėtina, kad gerokai sumažės rinkos kainos ir dėl to bus sutrikdyta rinka arba kils rinkos sutrikdymo grėsmė, Komisijai turėtų būti leista pratęsti sviesto ir nugriebto pieno miltelių intervencinio supirkimo laikotarpį po 2010 m. rugpjūčio 31 d., prireikus iki 2011 m. vasario 28 d., PRIĖMĖ ŠĮ REGLAMENTĄ: 1 straipsnis Nukrypstant nuo Reglamento (EB) Nr. 1234/2007 11 straipsnio e punkto, 2009 m. laikotarpis, per kurį valstybės intervencija taikoma sviestui ir nugriebto pieno milteliams, baigiasi 2010 m. vasario 28 d. 2 straipsnis Jei būtų labai tikėtina, kad Bendrijos rinkos kainos pieno ir pieno produktų sektoriuje gerokai mažės ir dėl to bus sutrikdyta rinka arba kils rinkos sutrikdymo grėsmė, nukrypdama nuo Reglamento (EB) Nr. 1234/2007 11 straipsnio e punkto ir laikydamasi to reglamento 195 straipsnio 2 dalyje nustatytos tvarkos Komisija gali nuspręsti tęsti valstybės intervenciją viešųjų konkursų tvarka po 2010 m. rugpjūčio 31 d., prireikus iki 2011 m. vasario 28 d. 3 straipsnis Komisija, laikydamasi Reglamento (EB) Nr. 1234/2007 195 straipsnio 2 dalyje nurodytos tvarkos, imasi šiam reglamentui įgyvendinti būtinų priemonių. 4 straipsnis Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje . Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas FINANSINĖ PAŽYMA | Fichefin/09/MS/dz Ares 143713 rev1 6.142.2009.1 | DATA: 2009 6 11 | 1. | BIUDŽETO EILUTĖ 05 02 12 02 05 02 12 04 | ASIGNAVIMAI: p.m. 16.980.747 € | 2. | PAVADINIMAS Tarybos reglamentas, kuriuo nukrypstama nuo Reglamento Nr. 1234/2007 dėl sviestui ir nugriebto pieno milteliams taikomos intervencijos laikotarpių | 3. | TEISINIS PAGRINDAS: Sutarties 37 straipsnis | 4. | TIKSLAI Atsižvelgiant į numatomą padėtį rinkoje ir mažėjančias rinkos kainas nustatyti, kad valstybės vykdomas sviesto ir nugriebto pieno miltelių intervencinis supirkimas būtų tęsiamas po 2009 m. rugpjūčio 31 d., prireikus iki 2010 m. vasario mėn. 28 d. | 5. | FINANSINIS POVEIKIS | 12 MĖNESIŲ LAIKOTARPIS (mln. EUR) | EINAMIEJI FINANSINIAI METAI (2009 m.) (mln. EUR) | KITI FINANSINIAI METAI (2010 m.) (mln. EUR) | 5.0 | IŠLAIDOS - IŠ EB BIUDŽETO (GRĄŽINAMOSIOS IŠMOKOS IR (ARBA) INTERVENCIJOS) - NACIONALINIŲ VALDŽIOS INSTITUCIJŲ - KITOS | - | 9,2 | 5.1 | PAJAMOS - EB NUOSAVIEJI IŠTEKLIAI (MOKESČIAI IR (ARBA) MUITAI) - NACIONALINĖS | - | - | 2011 | 2012 | 2013 | 2014 | 5.0.1 | NUMATOMOS IŠLAIDOS | 13,5 | 4,2 | - | - | 5.1.1 | NUMATOMOS PAJAMOS | - | - | - | - | 5.2 | APSKAIČIAVIMO METODAS Su laikotarpio, kuriuo gali būti tęsiamas intervencinis supirkimas, pratęsimu susijusios išlaidos pagrįstos šia prielaida: Remiantis 2009 m. pavasario vartojimo modeliu ir numatomu 2009 m. rugsėjo mėn.–2010 m. sausio mėn. gamybos modeliu, apskaičiuota, kad per pratęstą laikotarpį bus supirkta 50 000 tonų nugriebto pieno miltelių ir 31 000 tonų sviesto. Be to, buvo daroma prielaida, kad šis papildomas kiekis bus laikomas 2 metus ir vėliau parduotas rinkoje intervencine kaina. Techninėms išlaidoms padengti panaudotos atitinkamos 2009 m. biudžeto lėšos. Remiantis šiomis prielaidomis ir įverčiais, numatomos išlaidos sviestui 2010–2012 biudžetiniais metais sudarys 12,5 mln. EUR. Išlaidos nugriebto pieno milteliams tais pačiais biudžetiniais metais bus 14,4 mln. EUR. | 6.0 | AR PROJEKTAS GALI BŪTI FINANSUOJAMAS IŠ ASIGNAVIMŲ, ĮRAŠYTŲ Į ATITINKAMĄ EINAMOJO BIUDŽETO SKYRIŲ? | TAIP NE | 6.1 | AR PROJEKTAS GALI BŪTI FINANSUOJAMAS PERVEDANT LĖŠAS IŠ VIENO EINAMOJO BIUDŽETO SKYRIAUS Į KITĄ? | TAIPNEO | 6.2 | AR REIKĖS SKIRTI PAPILDOMĄ BIUDŽETĄ? | TAIPNE | 6.3 | AR ASIGNAVIMUS REIKĖS ĮTRAUKTI Į BŪSIMUS BIUDŽETUS? | TAIPNE | PASTABOS | [1] OL C[…], […], p. […]. [2] OL C[…], […], p. […]. [3] OL L 299, 2007 11 16, p. 1.